b'\n_START_ARTICLE_\nJessica Brown Findlay\n_START_SECTION_\nTausta\n_START_PARAGRAPH_\nJessica Brown Findlay on syntyisin vauraalta seudulta, Cookhamin kyl\xc3\xa4st\xc3\xa4 Berkshirest\xc3\xa4. H\xc3\xa4nen \xc3\xa4itins\xc3\xa4 on kouluavustaja ja is\xc3\xa4 sijoitusneuvoja. H\xc3\xa4nen isovanhempansa asuvat l\xc3\xa4hist\xc3\xb6ll\xc3\xa4 ja ovat h\xc3\xa4nelle l\xc3\xa4heisi\xc3\xa4; kuin toinen setti vanhempia. H\xc3\xa4n arvelee ett\xc3\xa4 vanhemmat ovat pit\xc3\xa4neet h\xc3\xa4nt\xc3\xa4 v\xc3\xa4h\xc3\xa4n erikoisena, koska h\xc3\xa4n pukeutui vanhanaikaisiin vaatteisiin ja kuunteli vanhaa musiikkia. Jessica harrasti balettia, mutta sen osalta urahaaveet p\xc3\xa4\xc3\xa4ttyiv\xc3\xa4t loukkaantumiseen. Niinp\xc3\xa4 h\xc3\xa4n siirtyi teatterin puolelle. N\xc3\xa4yttelemist\xc3\xa4 Jessica opiskeli Lontoon Central Saint Martinsissa. H\xc3\xa4n itse kertoo oppineensa n\xc3\xa4yttelemisest\xc3\xa4 paljon kollegoiltaan etenkin tv-sarjassa Downton Abbey.\n_START_SECTION_\nUra\n_START_PARAGRAPH_\nBrown Findlayn ensimm\xc3\xa4inen isompi elokuvasuoritus oli vuonna 2011 Emelia Conan-Doylen rooli elokuvassa Albatross. H\xc3\xa4net n\xc3\xa4htiin Rachelin roolissa tv-sarjassa Misfits kahdessa jaksossa vuosina 2009 ja 2011. Vuonna 2010 alkoi tv-sarja Downton Abbey, jossa h\xc3\xa4n esiintyi vuoteen 2012 asti oikeudentuntoisena ja edistyksellisen\xc3\xa4 Lady Sybilin\xc3\xa4. Vuonna 2014 h\xc3\xa4n n\xc3\xa4ytteli Beverly Penni\xc3\xa4 elokuvassa Talvinen tarina ja vuonna 2015 h\xc3\xa4n esiintyy Paul McGuiganin elokuvassa Victor Frankenstein._NEWLINE_Suomessa Brown Findlay on n\xc3\xa4hty muun muassa kahdessa TV-minisarjassa. H\xc3\xa4n esitti yht\xc3\xa4 p\xc3\xa4\xc3\xa4henkil\xc3\xb6\xc3\xa4 Alaisia Kate Mossen romaanista Labyrintti tehdyss\xc3\xa4 kaksiosaisessa tv-sarjassa vuonna 2012. Sarjassa n\xc3\xa4ytteliv\xc3\xa4t my\xc3\xb6s John Hurt, Emun Elliott, Tom Felton ja Katie McGrath. Kolmiosaisessa sarjassa Jamaica Innin majatalo (2014) Brown Findlay esitti my\xc3\xb6s p\xc3\xa4\xc3\xa4osaa, t\xc3\xa4tins\xc3\xa4 luo karuun sukulaistaloon asumaan p\xc3\xa4\xc3\xa4tyv\xc3\xa4\xc3\xa4 Mary Yellania. Sarjan muissa rooleissa n\xc3\xa4htiin muun muassa Joanne Whalley Maryn t\xc3\xa4tin\xc3\xa4, t\xc3\xa4m\xc3\xa4n aviomiehen\xc3\xa4 Joss Merlynin\xc3\xa4 Sean Harris ja Jossin veljen\xc3\xa4 Jemin\xc3\xa4 Matthew McNulty.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nBrown Findlay sanoo olevansa taikauskoinen, ja ett\xc3\xa4 siit\xc3\xa4 tulee aina sanomisia. Nuorempana h\xc3\xa4n esimerkiksi pid\xc3\xa4tti hengityst\xc3\xa4\xc3\xa4n, jos autolla ajettiin sellaisen talon ohi, jossa h\xc3\xa4n ei suin surminkaan olisi halunnut asua. "Jos olisimme ajelleet ymp\xc3\xa4riins\xc3\xa4 vaikkapa sellaisessa paikassa kuin Slough \xe2\x80\x93 naamani olisi muuttunut siniseksi." H\xc3\xa4n v\xc3\xa4lttelee astumista viem\xc3\xa4rinkansille ja h\xc3\xa4nen t\xc3\xa4ytyy koputtaa kolmasti ennen n\xc3\xa4ytt\xc3\xa4m\xc3\xb6lle astumista. "Kolmonen on onnenlukuni. Kerrankin kun menin koe-esiintymiseen, minulla oli vuoronumero 333. Ja sain siihen asti parhaan roolini ikin\xc3\xa4!"'